ОБРАЂИВАЧ: Одјељење за комуналне и стамбене послове

И Н Ф О Р М А Ц И Ј А

о погребној дјелатности на подручју града Градишка

за 2024. годину

Градишка, март 2025. године

I УВОД

Погребна дјелатност је дјелатност од посебног друштвеног интереса. Она обухвата одржавање гробаља, пружање погребних услуга, обављање свих послова везаних за сахрањивање грађана (припремање гробних мјеста, опремање умрлих, њихов пренос, спровођење церемоније сахрањивања, уређење и одржавање гробова и гробаља и др.).

Погребна дјелатност, као комунална дјелатност, била је регулисана Законом о комуналној дјелатности у оквиру осталих комуналних дјелатности. У току 2013. године донесен је посебан Закон о гробљима и погребној дјелатности („Службени гласник РС“, број: 31/13 и 6/14), којим се ова дјелатност свеобухватније регулише.

На подручју нашег Града егзистирају православна црквена општина, исламска вјерска заједница, католичка и адвентистичка црква. Све наведене конфесије дјелују самостално окупљајући своје вјернике. Оне имају своја гробља и објекте у власништву о којима воде своје евиденције и одржавају их својим средствима, као и средствима прикупљених од вјерника у виду чланарина, добровољних прилога и донација.

II УПРАВЉАЊЕ И ОДРЖАВАЊЕ

Што се тиче нормативно-правног оквира за ову област, она је садржана у Закону о гробљима и погребној дјелатности („Службени гласник Републике Српске“, број: 31/13 и 6/14).

На подручју Града Градишка према евиденцијама РУГИПП-а, постоје двије врсте гробаља с обзиром на титулара права својине и то:

1. Гробља која су у власништву вјерских заједница и

2. Гробља која су у власништву Града Градишка (које је Град дао на располагање и управљање вјерским заједницама).

Што се тиче регулације цијене гробног мјеста и трошкова одржавања, Закон у члану 6. тачка д) каже да ће јединице локалне самоуправе (ЈЛС) донијети своје одлуке којима ће регулисати ово питање. Међутим, измјенама и допунама наведеног закона, и то члана 6. тачке д) је направљена измјена, па је наведено да цијену гробног мјеста и трошкове одржавања јединица локалне самоуправе може регулисати само на гробљима који су у власништву јединица локалне самоуправе. Јединице локалне самоуправе не могу према постојећој правној регулативи регулисати цијене гробних мјеста и трошкове одржавања на гробљима која су у власништву вјерских заједница. На подручју града Градишка постоје четири привредна друштва која се баве вршењем погребних услуга.

Што се тиче праксе, а према подацима који су добијени од цркава и вјерских заједница са подручја града Градишка, Српска православна црквена општина Градишка одредила је цијену гробних мјеста на Градском гробљу у Брестовчини према зонама: прва зона у износу од 750.00 КМ и друга зона у износу од 600,00 КМ (без обзира на вјероисповјест покојника). За остала православна гробља на подручју града Градишка цијена гробних мјеста варира у зависности од локације у износима од бесплатног гробног мјеста до 500,00 КМ. Одржавање се плаћа 12,00 КМ годишње по гробном мјесту на градском гробљу у Брестовчини.

Овдје треба напоменути да је Градско гробље у Брестовчини 2011. године одлуком Скупштине града Градишка дато на управљање и одржавање Српској православној црквеној општини Градишка („Службени гласник општине Градишка“, број: 4/11). Градско гробље у Брестовчини се састоји од више катастарских парцела, од којих су парцеле на којима се налази стари дио гробља у власништву СПЦ Градишка, а парцеле на којима се налази нови дио гробља у власништву града Градишка.

Српска православна црква на подручју града има 103 гробља. Сва гробља су углавном власништво црквене општине. Већина православних гробаља је ограђено, а одржавају их мјештани. Гробља се одржавају средствима која се добију прикупљањем чланарине од вјерника. Одзив грађана за чланарину је на завидном нивоу. Смеће са гробља одвози КП „Градска чистоћа“, за чије услуге црквена општина издваја мјесечну накнаду.

Сагледавајући врло изражене проблеме везано за обављање сахрана на

градском гробљу, Град је на сопствену иницијативу, а у сарадњи са црквеном општином у претходном периоду изградила просторије на градском гробљу Брестовчина чиме су створени услови да се сам чин укопа покојника врши на опште прихватљив начин. Највећи дио средстава за изградњу предметног објекта обезбједиo је град.

Meџлис исламске заједнице је у протеклом периоду радио на побољшању услова за боље одвијање вјерског живота. Поред тога радило се и на обнови вјерских објеката, као и уређењу гробаља. Што се тиче одржавања гробља њега својим чланаринама одржавају сви вијерници меџлиса исламске заједнице Градишка. Код Исламске вјерске заједнице цијена гробног мјеста на свим гробљима износи 60,00 КМ. У посједу ове вјерске заједнице је укупно 16 гробаља.

Вјерници римокатоличке вјероисповјести имају сличне проблеме. Већина жупљана се одселила, те се гробља углавном само косе и то пар пута годишње. На свим гробљима би требало поправити ограду, обновити капелице, асфалтирати стазе и др. Жупа нема средстава за адекватно одржавање гробаља. На подручју града Градишка римокатоличка црква има 4 гробља којима управља. Цијена гробног мјеста Римокатоличке жупе износи од бесплатног гробног мјеста до цијене у износу од 50,00 КМ.

III ЗАКЉУЧАК

Законом о гробљима и погребној дјелатности прописано је да јединица локалне самоуправе, за обављање погребне дјелатности, може основати јавно комунално предузеће у складу са законом или дати сагласност за обављање те дјелатности привредном друштву, вјерској заједници или удружењу грађана, ако су регистровани за обављање погребне дјелатности у складу са посебним прописима и ако испуњавају услове прописане законом. Као што је и горе наведено, Град Градишка се одлучио да обављање погребних дјелатности на подручју града повјери вјерским заједницама. Неопходно је континуирано радити на обезбјеђењу организационих претпоставки, како за изградњу, тако и управљање гробљима.

ОБРАЂИВАЧ: ОВЛАШТЕНИ ПРЕДЛАГАЧ:

Одјељење за комуналне и Градоначелник

стамбене послове

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_