**РЕПУБЛИКА СРПСКА**

**ГРАД ГРАДИШКА**

**ГРАДОНАЧЕЛНИК**

|  |
| --- |
| **Обрађивач:** |
| Одјељење за привреду и  друштвене дјелатности |

**ИНФОРМАЦИЈА**

**о стању у здравству на подручју града за 2024. годину**

**са посебним освртом на хигијенско-епидемиолошку ситуацију**

Градишка, март 2025. године

**I УВОД**

Здравствена дјелатност је дјелатност од општег интереса како за Републику Српску, тако и за јединицу локалне самоуправе која на својој територији спроводи све активности како би обезбиједила здравствену заштиту од интереса за своје грађане. Здравствену дјелатност могу обављати само сертификоване здравствене установе (прoписaн пoступaк кojим сe oцjeњуje и пoтврђуje дa здрaвствeнa устaнoвa зaдoвoљaвa унaприjeд дeфинисaнe и oбjaвљeнe стaндaрдe сигурнoсти у прoцeсу пружaњa здрaвствeнe зaштитe), што представља један нов приступ са фокусом на сигурност за све учеснике у процесу пружања здравствене заштите:

* сигурнoст пaциjeнaтa и oсoбљa,
* вeћe пoвjeрeњe кoрисникa у систeм здрaвствeнe зaштитe,
* стaлнo унaпрeђeњe прoцeсa рaдa,
* ствaрaњe jeднaких или приближних услoвa зa пружaњe здрaвствeних услугa у циjeлoм систeму здрaвствeнe зaштитe РС,
* зaштиту живoтнe срeдинe.

Законом о здравственој заштити и Законом о обавезном здравственом осигурању, регулисана су права корисника здравствене заштите и дефинисани носиоци здравственог осигурања по категоријама становништва.

На основу анализе података, посматрајући првенствено могућност становништва да оствари право на здравствену заштиту по основу здравственог осигурања, као и ниво и обим здравствених услуга које здравствене установе пружају корисницима, може се закључити да је стање у области здравства на подручју града Градишка**,** на високом нивоу.

У претходном периоду, кроз изградњу нових и адаптацију постојећих здравствених објеката, те кроз опремање истих, здравствене установе су знатно унаприједиле приступ раду, што представља велики искорак у модернизацији, која је услов подизању квалитета здравствене заштите.

Поред одговарајућег простора и савремене опреме, пружању квалитетних и стручних услуга корисницима здравствене заштите са подручја града Градишка, али и становништву сусједних општина које живи на рубним подручјима и гравитира ка граду Градишка, знатно доприноси и адекватан кадар - континуирано учење и усавршавање запослених, те посвећеност тимском раду.

Носиоци здравствене заштите на подручју града Градишка су здравствене установе у државном сектору (Болница, Дом здравља и Апотека Градишка), без обзира на чињеницу да дио здравствених услуга становништво користи у приватним медицинским и стоматолошким ординацијама и апотекама.

\*\*\*\*\*

Здравствени систем у 2024. години, обиљежила је знатно повољнија епидемиолошка ситуација у односу на претходне године, чија је основна каратеристика била благовремена здравствена заштита становништва, с циљем спречавања и сузбијања, одстрањивања и искорјењивања заразне болести изазване вирусом корона COVID-19.

Заштита становништва од заразне болести у граду Градишка спроводила се обављањем епидемиолошког надзора и планирањем, организовањем и примјеном прописаних мјера, контролом спровођења тих мјера и обезбјеђењем материјалних и других средстава за њихово спровођење.

И даље је неопходно јачати систем контроле и надзора над заразним болестима, а одлучујући искорак у јачању истог ће се остварити јачањем стручних људских ресурса и опреме (јачање лабораторијских капацитета), конкретим унапрjеђењем информационог система који ће омогућити генерисање извјештаја, ажурирање и комплетирање свих релевантних података на свим нивоима здравствене заштите укључујући и приватни сектор.

Упоредо са наведеним активностима потребно је континуирано праћење законске регулативе, практиковање тимског рада и мултидисциплинарног приступа у имплементцији свеобухватних мјера и активности које ће значајно допринијети реалнијој процјени епидемиолошке ситуације, а с тим у вези и ефикаснијем спровођењу потребних превентивних и противепидемијских мјера.

Сходно одредбама Закона о заштити становништва од заразних болести („Службени гласник Републике Српске“, бр. 90/17, 42/20, 98/20 и 63/22), надзор над спровођењем поменутих мјера врши здравствена инспекција града Градишка.

Више о самој епидемиолошкој ситуацији на подручју града Градишка садржано је у другом дијелу информације (Информација о хигијенско-епидемиолошкој ситуацији на подручју града).

\*\*\*\*\*

Примарна здравствена заштита је кључни процес у оквиру здравственог система. Она је први ниво контакта појединца, породице и заједнице са националним здравственим системом, приближавајући здравствену заштиту што је могуће више мјесту гдје људи живе и раде. Добро развијена и организована примарна здравствена заштита, значајно смањује трошкове лијечења секундарног и терцијарног нивоа, тако да константно треба радити на јачању капацитета примарне здравствене заштите, уз ангажовање свих надлежних институција.

Здравствене услуге из области примарне здравствене заштите пружају се становништву по моделу породичне медицине, кроз рад ЈЗУ „Дом здравља“ (26 тимова Породичне медицине), амбуланте породичне медицине ЗУ „СЦ Дуњић“ Градишка и Специјалистичког центра ЗУ „Суботић“ Градишка, под једнаким условима када су у питању права корисника по основу здравственог осигурања.

ЈЗУ „Дом здравља“ Градишка становништву пружа услуге и хитне медицинске помоћи, као и услуге хигијенско-епидемиолошке службе, лабораторијске дијагностике (лабораторијски информациони систем, тзв. ЛИС систем, намијењен за издавање упутница и налаза електронским путем чиме је скраћено вријеме издавања лабораторијских налаза и успостава дијагнозе), услуге превентивне и опште стоматологије, РТГ и ултразвучне дијагностике, а постоје и амбуланте за специјалистичке консултације из педијатрије и гинекологије, као и Центар за заштиту менталног здравља и Центар за физикалну рехабилитацију у заједници.

Поред здравствене заштите дјеце, одраслих, као и здравствене заштите из области патронаже и кућног лијечења, потребно је ставити акценат на јачање основних функција превентивне здравствене заштите, за све категорије становништва.

Посљедњих година, константно се биљежи раст броја обољелих од хроничних незаразних болести, у првом реду кардиоваскуларних болести и диабетеса, а потом и броја обољелих од карцинома, код којих је веома битно, на вријеме, уочити познате ризико факторе за настанак хроничних незаразних болести (кроз амбуланте породичне медицине) и радити на отклањању истих (пушење, гојазност, повишена тјелеста тежина и сл.).

Проблем се јавља код младих људи, код којих би требало радити превентивне прегледе, а исти често нису заинтересовани за њих.

У циљу подизања свијести о превенцији, ЈЗУ „Дом здравља“ Градишка је у 2024. години, проводила разне превентивне активности, попраћене савјетима љекара (бесплатно мјерење шећера у крви, холестерола, крвног притиска, индекса тјелесне масе), те радила на дистрибуцији промотивног материјала.

Здравствена заштита жена спроводи се по начелима свеобухватности, континуираности, те доступности специјализованог приступа у специјалистичко консултатитвној служби ЈЗУ „Дом здравља“ Градишка. Када је у питању здравствена заштити жена, сви планови и програми у будућности треба да буду базирани на сталном позивању пацијентица које се не јављају благовремено (редовно) на превентивне гинеколошке прегледе.

Поред редовних гинеколошких прегледа, такође треба наставити радити на промоцији вакцинације против Хуманог папилома вируса, најризичнијег фактора у настанку карцинома грлића материце, као и на дистрибуцији здравствено-едукативног материјала, те медијски промовисати ову тему.

У 2024. години дошло је до благог пораста сексуално преносивих болести у односу на протекли период. Најзначајнији фактор је рано ступање у незаштићене полне односе и пораст ХПВ инфекције међу младима (изражена је незаинтересованост младе популације за превентивне прегледе). Хумани папилома вирус је најризичнији фактор у настанку карцинома грлића материце (у 99 % обољелих особа од карцинома грлића изолован је овај вирус). Иако је Република Српска 2022. године увела вакцину против ХПВ-а у календар вакцинације као препоручену, заинтресованост за вакцинацију је на ниском нивоу. Вакцинација против Хуманог папилома вируса је бесплатна за све дјевојчице и дјечаке, узраста од 9 до 14 година, обавља се сваки дан у Хигијенско-епидемиолошкој служби ЈЗУ „Дом здравља“ Градишка, док се након тог узраста вакцинација обавља у Институту за јавно здравство Републике Српске, по комерцијалном принципу.

У 2024. години, у Хигијенско-епидемиолошкој служби ЈЗУ „Дом здравља“ Градишка, вакцинисано је 48 дјевојчица и 15 дјечака, док је одређени број вакцинисан на Институту за јавно здравство Републике Српске (19).

У употреби је деветовалентна вакцина против Хуманог папилома вируса (Гардасил).

Вакцинација против Хуманог папилома вируса, те скрининг и лијечење преканцерозних лезија, представљају двије компоненте стратегије за превенцију карцинома грлића материце.

ХПВ вакцине су безбједне и ефикасне о чему свједоче бројне студије и подаци из земаља које су раније започеле са вакцинацијом против ХПВ, које су готово искоријениле карцином грлића материце. Иначе, вакцина је у свијету у употреби од 2006. године.

У диспанзеру за жене ЈЗУ „Дом здравља“ Градишка, током 2024. године, у два наврата су обављани и бесплатни, превентивни прегледи на остеопорозу.

Основни циљеви у раду Центра за заштиту менталног здравља су:

1. Промоција менталног здравља у заједници и превенција менталних поремећаја

Током 2024. године проведене су превентивно едукативне активности на тему: „Превенција болести зависности-пушења“ и „Превенција насилне комуникације“, које су финансиране из буџета града Градишка (обухваћено је укупно 2000 ученика основних школа са подручја града Градишка). Поред савјетодавног рада, у Центру је направљен и велики број брошура из различитих области менталног здравља.

1. Лијечење, рехабилитација и ресоцијализација лица са већ развијеним менталним обољењима.

3. Смањење предрасуда о душевним обољењима

Промотивно дјеловање Центра за заштиту менталног здравља континуиран је процес и обухвата смањење стигме душевно обољелих лица и обиљежавање важних датума за ментално здравље, медијским иступима на радију и телевизији.

Током 2024. године, у Центру за заштиту менталног здравља, под дијагнозом алкохолизма, регистрована су 3 корисника мушког пола, старости од 25-30 година. Остали облици зависности нису регистровани.

Као и у претходном периоду, и даље ће се континуирано радити на промоцији здравих стилова живота, кроз разне видове јавног дјеловања.

Према рјешењу Министарства здравља и социјалне заштите Републике Српске ЈЗУ „Дом здравља“ Градишка је поново овлаштени извођач систематских ДДД мјера које се спроводе плански и организовано, у складу са посебним прописима. Уз помоћ средстава Градске управе града Градишка, у ту сврху адаптиран је објекат некадашње амбуланте у Горњој Долини.

Здравствена инспекција града Градишка врши контролу спровођења мјера заштите у заједници (мјере дезинфекције, дезинсекције и дератизације), чији је циљ спречавање или сузбијање заразних болести и сл.

У току 2024. године у ЈЗУ „Дом здравља“ Градишка било је запослено укупно 218 радника, од тога 160 здравствених и 58 нездравствених радника.

Проблем који је присутан у већини Домова здравља у Републици Срској, а самим тим и у граду Градишка, је недостатак љекара (због одласка у пензију, одласка на специјализацију, породиљског/трудничког одсуства, боловања...).

ЈЗУ „Дом здравља“ Градишка је сертификована установа и као таква придржава се прописаних сертификационих стандарда како би пацијентима пружила квалитетну и сигурну здравствену заштиту, те обезбиједила запосленицима сигуран и безбједан рад на радном мјесту.

С тим у вези, контрола праћења примјене сертификационих стандарда у ЈЗУ „Дом здравља“ Градишка, обавља се квартално.

Током претходног периода ЈЗУ „Дом здравља“ је радила на усклађивању своје организације рада и општих аката са одредбама Закона о здравственој заштити („Службени гласник Републике Српске“, број 57/22).

Секундарна здравствена заштита и поједине услуге терцијарног нивоа здравствене заштите (болничко лијечење и услуге консултативно- специјалистичке заштите), обезбијеђени су кроз рад ЈЗУ "Болница" Градишка, која у склопу својих капацитета располаже са 200 болесничких кревета.

ЈЗУ "Болница" Градишка има карактер регионалне болнице јер пружа здравствене услуге (стационарног, дијагностичког и амбулантног лијечења) становништву града:

* Градишка, те оппштина Србац и Козарска Дубица (према мрежи здравствених установа)
* Лакташи, Прњавор, Костајница, Нови Град, Дервента, Бањалука (према сопственом избору пацијената), из области:
  + Педијатрије
  + Неурологије
  + Психијатрије
  + Интерне медицине
  + Дерматовенерологије
  + Гинекологије и акушерства
  + Пулмологије
  + Опште хирургије, ортопедије са трауматологијом, оториноларингологије, урологије, офталмологије и дигестивне хирургије
  + Анестезиологије, реанимације и интензивног лијечења
  + Палијативног збрињавања
  + Дијагностике (РТГ, КТ, УЗВ, ЕЕГ, мамографија, доплер крвних судова, ендоскопија, патологија, цитолошка дијагностика, микробиологија са паразитологијом, лабораторија и др.)
  + Онколошки конзилијум

У ЈЗУ "Болница" Градишка запослено је 379 радника, од чега 71 доктор, 221 осталих здравствених радника и 87 нездравствених радника.

Када је у питању хигијенско-епидемиолошка ситуација, ЈЗУ "Болница" Градишка, сваку сумњу на инфективно обољење у смислу појединачних случајева или епидемије пријављује Хигијенско-епидемиолошкој служби Дома здравља Градишка и породичним љекарима којима пацијенти припадају.

Епидемиолошка ситуација у 2024. години знатно је повољнија у односу на претходне године када је у питању COVID, али посматрано са аспекта попуњености свих капацитета Одјељења пулмологије, епидемиолошка ситуација је неповољна, због великог броја тешких акутних респираторних инфекција.

Одређени проблеми са којима се суочава ЈЗУ "Болница" Градишка, као и отклањање истих, огледају се у запошљавању и школовању недостајућег кадра, тј. дефицитарних специјалности.

Из поменутих разлога проширена је сарадња ове установе са иностраним медицинским стручњацима:

* у области дигестивне хирургије
* операције штитне жлијезде уз учешће доктора других здравствених установа
* операције простате и других уринарних операција уз учешће доктора других здравствених установа
* повећан је број сложених ортопедских операција уз учешће доктора других здравствених установа

Током 2024. године није било започетих већих пројеката, али се улагало у опрему. Набављена је, а и донирана сљедећа опрема:

* Преносни ултразвучни скенер АРИЕТТА 65 - ултразвучни апарат смјештен je у служби Пријемно-ургентног тракта и служи за потребе свих одјељења болнице. Набавком истог, знатно је побољшан квалитет услуга и убрзан процес дијагностике, нарочито код хитних стања.
* Офталмолошки биомикроскоп, донација је амбасаде Републике Пољске, којим је пацијентима омогућено адекватно и квалитетно лијечење као и амбулантно праћење многих офталмолошких стања – комплетан офталмолошки преглед, укључујући преглед предњег сегмента ока, мјерење очног притиска и очног дна. Такође је олакшано извођење мањих хируршких интервенција на предњој површини ока, као и уклањање ситних тијела предњег сегмента ока.

Набавком наведене опреме омогућено је квалитетније лијечење корисника услуга ЈЗУ "Болница" Градшка

Јавна здравствена установа „Апотека Градишка“ Градишка у свом раду примјењује Сертификационе стандарде који су утврђени и прописани у поступку сертификације здравствених установа у Републици Српској.

Oсновна дјелатност ЈЗУ „Апотека Градишка“ je продаја лијекова на мало, односно, снабдијевање становништва лијековима, медицинским средствима и санитетским материјалом. У саставу исте послује 8 апотека и 2 апотекарске станице, као и Производно-галенска лабораторија.

I Апотеке: II Апотекарске станице:

1. „Здравље“ у Градишци, 1. „Турјак“ у Турјаку, и

2. „Нова Топола“ у Новој Тополи, 2. „Херба“ у Орахови.

3. „Центар“ у Градишци,

4. „Фармација“ у Лакташима,

5. „Козара“ у Горњим Подградцима,

6. „Мента“ у Градишци, и

7. „Врбас“ у Бањој Луци

8. ''Апотека АС'' у Градишци

Апотекарске станице у руралним подручјима (Турјак и Орахова), у којима се становништву тих и околних мјесних заједница обезбјеђује доступност лијекова као саставни дио примарне здравствене заштите, већ дужи временски период нису профитабилне. У наредном периоду уколико се неби изнашао начин додатног финансирања трошкова рада истих, њихово даљње пословање би могло бити упитно.

У односу на претходне године, олакшавајућа околност је што се у 2024. години ситуација на тржишту стабилизовала у погледу доступности лијекова, као и заштитне опреме.

Сви лијекови са позитивне листе Фонда здравственог осигурања Републике Српске, доступни су грађанима града Градишка, а у свим апотекама, како би здравствена заштита била што доступнија, врше се превентивна мјерења крвног притиска, нивоа шећера у крви и свакодневно едуцирају пацијенти о начину примјене лијекова.

Током 2024. године, пословне јединице су обављале своју дјелатност континуирано, уз додатно ангажовање расположивог људства и биле на услузи грађанима.

У ЈЗУ „Апотека Градишка“ Градишка, запослено је 55 радника, од чега 40 здравствених и 15 нездравствених радника.

Од стране ЈЗУ „Апотека Градишка“ Градишка, основано је и Друштво са ограниченом одговорношћу под називом „Галенфарм“ (производња лијекова и галенских производа), чији је циљ очување здравља становништва и унапрјеђење квалитета живота обезбјеђивањем квалитетних и сигурних производа, за добробит цијеле заједнице.

„Галенфарм“ д.о.о. своју дјелатност обавља у простору који је власништво ЈЗУ ''Апотека Градишка'', који је дијелом адаптиран, али је и даље неопходна захтјевнија реконструкција како би се задовољиле потребе и стандарди савремене фармацеутске производње.

У току 2024. године ''Галенфарм'' је имао континуирану производњу и снабдјевеност сировинама, те је успјешно одговорио потребама тржишта, на којима је „Галенфарм“ д.о.о. присутан.

У 2024. години, у „Галенфарм“ д.о.о. Градишка био је запослен 31 радник, од тога 7 здравствених и 24 нездравствена радника.

Кроз рад ЈЗУ „Апотека Градишка“, као и рад приватних апотека, које су потписале уговоре са Фондом здравственог осигурања РС, становништву је омогућено снабдијевање лијековима под истим условима (када су у питању права по основу здравственог осигурања).

Фонд здравственог осигурања РС је такође омогућио и приватним специјалистичким амбулантама потписивање уговора за рефундирање трошкова за услуге пружене осигураним лицима под истим условима као и за јавне здравствене установе, што је већина специјалистичких амбуланти и прихватило.

За здравствене услуге које се становништву пружају у приватним специјалистичким амбулантама и апотекама, а које нису потписале уговор са Фондом, врши се директна наплата од корисника услуга, без обзира на здравствено осигурање.

На основу података којим располаже Пословница Фонда здравственог осигурања Градишка, од укупног броја становника по задњем попису (49.196 становника), 42.692 (20.539/М и 22.153/Ж) становника града има основ за здравствено осигурање (86,77%), од чега 34.607 становника (81,06%) остварује право на здравствено осигурање (по основу уплате доприноса), а за 8.085 (18,94%) становника који имају основ за здравствено осигурање се не уплаћује допринос.

Осигураници остварују права из области здравственог осигурања на основу Закона о здравственој заштити, Закона о обавезном здравственом осигурању и подзаконских аката Фонда здравственог осигурања Републике Српске.

Када говоримо о могућностима здравствене заштите, тренутно је мали проценат лица која нису у могућности да се осигурају кроз неки вид здравственог осигурања (углавном су у питању лица која живе на подручју нашег града, а нису стекла држављанство или су корисници иностраних пензија и не желе исто остваривати путем Фонда ПИО).

Законом о обавезном здравственом осигурању ("Службени гласник Републике Српске", бр. 93/22 и 132/22), значајно је повећан број основа за обавезно здравствено осигурање, тако да је грађанима Републике Српске омогућено да имају лични основ за здравствено осигурање и буду здравствено осигурани на терет буџетских средстава по основу статуса (лице без прихода, обољела лица, инвалиди, труднице...) или одређене старосне доби (дјеца школског узраста до 15 година, односно до 26 година уколико се редовно школују, лица преко 65 година старости), што је и био циљ - омогућити бесплатно здравствено осигурање што већем броју лица, те на тај начин побољшати здравствену заштиту грађана Републике Српске.

Економска криза доводи све већи број људи у стање социјалних потреба, те пада опште здравствене и психофизичке кондиције становништва. Чине се значајне активности од стране града у смислу стварања услова за побољшање наведеног стања, као и збрињавања најугроженијих.

Цијенећи укупно стање у овој области, у 2024. години, град Градишка је издвојио дио средстава у буџету за помоћ женама у вези са планирањем породице (суфинансирање трошкова вантјелесне оплодње), као и средства за једнократне помоћи у лијечењу тешко обољелих лица.

Од 2017. године, у буџету града Градишка, планирају се и средства за финансирање примарне здравствене заштите пензионера до 65 година старости, с циљем побољшања здравственог и материјалног положаја ове популације.

У складу са Законом о заштити становништва од заразних болести, Скупштина града Градишка донијела је Програм мјера за спречавање и сузбијање, елиминацију и ерадикацију заразних болести на подручју града Градишка за 2024. годину, као и План и Програм мјера системске превентивне дезинсекције и дератизације за подручје града Градишка за 2024. годину. У буџету града Градишка, обезбијеђена су и средства за провођење поменутих програма (финансирање провођења превентивних активности на подручју града), а у циљу осигурања здравља становништва, уклањања узрочника заразних болести и извора заразе, смањења могућности преношења обољења, те побољшања и унапрјеђења услова живота, као и укупне хигијенско-епидемиолошке ситуације.

# И Н Ф О Р М А Ц И Ј А

**О ХИГИЈЕНСКО-ЕПИДЕМИОЛОШКОЈ СИТУАЦИЈИ**

**НА ПОДРУЧЈУ ГРАДА ГРАДИШКА У 2024. ГОДИНИ**

Процјена хигијенско-епидемиолошке ситуације се врши на основу сљедећих показатеља:

- опште хигијенске ситуације

- снабдијевања водом

- хигијенског стања водних објеката

- диспозиције отпадних материја

- здравственог надзора над лицима запосленим у производњи и промету

животних намирница, пружању хигијенских услуга становништву и осталих

категорија које подлијежу обавезном здравственом надзору

- кретања заразних и незаразних болести и других фактора који утичу на појаву

истих

- здравствене просвјећености, стандарда и економске моћи становништва

Х**игијенске прилике**

Стање личне и опште хигијене на подручју града је задовољавајуће. Овакав закључак произилази из праћења одговарајућих параметара као што су: кретање екто и ендопаразитоза, обољења коже и друго.

**Снабдијевање водом и хигијенско стање водних објеката**

У току 2024. године настављено је са прикључивањем нових домаћинстава на градски водовод што представља даљњи напредак у снабдјевању становништва хигијенски исправном водом. Снабдијевање водом из градског водовода у 2024. години је било редовно. Контрола воде из градског водовода врши се континуирано од стране Института за јавно здравство Републике Српске.

Од 24 укупно обрађена локална водовода, углавном гравитациона, већина није обезбјеђена у техничком и физичком смислу, што представља сталну опасност од загађења воде. Као и претходних година вршена је контрола исправности воде у јесењој и прољећној фази и у већини локалних водовода, као и претходних година бактериолошки налаз није био задовољавајући, док се код већине локалних водовода региструје хемијска исправност воде.

Имајући у виду проблеме који су везани за локалне водоводе и могућност избијања хидричних епидемија, активности треба да буду усмјерене на рјешавање истих, с једне стране кроз Програм превентвних активности, а с друге стране ангажовањем других релевантних субјеката града Градишка.

Хигијенско-епидемиолошка служба Дома здравља Градишка је у току 2024. године извршила 339 прегледа водних објеката и 339 дезинфекција индивидуалних водних објеката. Током 2024. године Хигијенско-епидемиолошка служба прегледала је 4860 ученика на ушљивост. Код 17 ученика је нађена ушљивост, што чини 0,3%. Код свих ученика проведене су одговарајуће мјере. Хигијенско-епидемиолошка служба Дома здравља Градишка је у 2024. години успјешно обавила прољећну и јесењу фазу систематске дератизације. У акцији су учествовале три екипе.

**Диспозиција отпадних материја**

Евакуација чврстих отпадних материја врши се на регионалну депонију у Рамићe. И даље постоји проблем контаминације разним хемијским средствима која се користе у разним гранама привреде, посебно пољопривреди, гдје због неконтролисане и нестручне примјене долази до загађења земљишта, воде и ваздуха. Хигијенско-епидемиолопшка служба вршила је наизмјеничну дезинфекцију и дезинсекцију на 18 највећих пунктова за прикупљање чврстих отпадних материја у циљу спречавања појаве и ширења цријевних и других заразних болести.

**Стандард и економска моћ**

Економска криза присутна посљедних година доводи све већи број људи у стање социјалних потреба и пада опште здравствене и психофизичке кондиције становништва. Такво стање угрожава основне животне потребе као што су исхрана, становање, здравствена заштита и други услови живота. Од стране града чине се значајне активности да се побољша наведено стање као и да се збрину најугроженији.

**Здравствени надзор над лицима запосленим у производњи и промету животних намирница и пружању хигијенских услуга становништву**

У току 2024. године извршено је 1976 контрола здравственог стања лица која подлијежу санитарном надзору по Закону о заштити становништва од заразних болести, односно лица која на својим пословима могу пренијети заразу на друга лица (санитарне књижице). Код 129 особа је откривено капљично клицоноштво (изолован је Staphylococcus aureus), док је код једне особе изолована Giardia lamblia. Оваква ситуација је добар показатељ ефекта противепидемијских мјера. Код свих позитивних случајева, проведен је одговарајући третман лијечења и изречена забрана рада од стране санитарне инспекције, до обескличења.

У складу са Правилником о садржају и начину спровођења посебне едукације Хигијенско-епидемиолошка служба Дома здравља Градишка је и у 2024. години наставила са провођењем курсева хигијенског минимума код лица која раде у производњи, преради и промету храном, на одржавању система за водоснабдијевање, у производњи козметичких средстава, на пословима рада са дјецом предшколског узраста, играоницама, на пружању услуга уљепшавања. У 2024. години, настави и полагању курса хигијенског минимума приступило је 109 кандидата.

**Хигијенско стање јавних објеката и површина**

Хигијенско стање јавних објеката је из године у годину све боље. Одржавање хигијене јавних површина је задовољавајуће. Значајном побољшању јавне хигијене свакако доприноси ефикасније дјеловање одговарајућих служби као што су инспекција, комунална полиција итд., али и све већи степен одговорности грађана.

Генерално, лоши хигијенски услови јавних објеката и површина могу довести до појаве ширења заразних болести и коначно дају ружну слику града.

**Контрола исправности животних намирница за јавну производњу и промет**

Контрола исправности животних намирница у 2024. години вршена је у складу са прописима. Поменута област се детаљније приказује кроз информацију инспекцијских сужби.

**Вакцинација**

Међу свим мјерама превенције заразних болести, вакцинација представља најбржу, најдјелотворнију и економски најоправданију мјеру која директно утиче на смањење инциденције, морталитета заразних болести и измјену структуре оболијевања заразних болести у читавом свијету. Многа обољења која су према висини инциденције, морталитета и инвалидитета представљала прворазредне здравствене проблеме, данас су у развијеном свијету елиминисана или сведена на појединачну појаву. Са изузетком обезбјеђења здравствено безбједне воде за пиће, ниједна друга мјера није имала тако снажан утицај на пад морталитета и пораст популације.

Вакцинација се врши као:

- систематска вакцинација дјеце и омладине,

- вакцинација према клиничким индикацијама,

- вакцинација према епидемиолошким индикацијама и

- вакцинација путника у међународном саобраћају.

Вакцинацију путника у међународном саобраћају обавља Институт за јавно здравство Републике Српске. Остале вакцинације се обављају у Дому здравља кроз КСС-педијатрија, Службу породичне медицине и Хигијенско-епидемиолошку службу Дома здравља Градишка.

У току 2024. године вршена је континуирана систематска вакцинација дјеце и омладине према Програму мјера за спречавање, елиминацију и ерадикацију заразних болести, а у складу са Правилником о имунизацији и хемиопрофилакси.

Као и претходних година и у 2024. години наставио се негативан тренд када се ради о вакцинацији дјеце против морбила, рубеоле и паротитиса. На смањену процјепљеност МРП вакцином и даље утиче страх родитеља да поменута вакцина изазива аутизам, због пласирања таквих информација још прије неколико година у јавност. СЗО наглашава да је вакцина против морбила, рубеоле и паротитиса (МРП) безбједна и ефективна, те да двије дозе дате појединачно или комбиновано треба да буду саставни дио сваког националног програма имунизације. Према календару вакцинације, прва доза се прима са навршених 12 мјесеци живота, док се друга доза даје пред полазак у школу. Смањена процјепљеност против морбила, уз чињеницу да се ради о болести која се врло лако преноси, отвара врата појави епидемије морбила. Проценат вакцинације када се ради о МРП вакцини у 2024. години је незнатно виши у односу на 2023. годину и износио је 70,4%, када се ради о проценту ревакцинисаних и он је нешто виши у поређењу са 2023. годином, а износио је 88,1%. Оно што се биљежи посљедњих неколико година јесте и смањен проценат ревакцинације петовалентном вакцином (вакцином која штити од дифтерије, тетануса, великог кашља, дјечије парализе и обољења изазваних са Haemophilus influenzae tipa b). Тај проценат је у 2024. години износио 71,1 %, што је значајно ниже у односу на 2023. годину када је износио 85,3 %, док је проценат вакцинације овом вакцином износио 98,6%, што је оптимално. Када се ради о смањењу процента ревакцинисаних петовалентном вакцином, искуства говоре да је највјероватнији узрок пада процјепљености тај што родитељи не доводе дјецу на вакцинацију МРП вакцином која се обавља са навршених 12 мјесеци и тако прескоче и ревакцинацију петовалентном вакцином која се обавља са 18 мјесеци.

Дом здравља је претходних година улагао значајне напоре да се процјепљеност дјеце МРП вакцином повећа, у смислу позивања телефоном, слања позива за вакцинацију, иступа у медијима, али без резултата. Оваква ситуација свакако да отвара врата епидемијама, вакцинама превентабилних заразних болести.

Проценат процјепљености осталим вакцинама према Календару вакцинације кретао се од 98,6 па до 100%.

Исто тако провођене су и вакцинације према епидемиолошким индикацијама, па је тако против тетануса утрошено 1900 доза АНА-ТЕ вакцине, против хепатитиса Б утрошена је 71 доза, док је против бјеснила утрошено 47 доза.

Када се ради о вакцинацији против грипе у 2024. години, према трогодишњем плану вакцинације који сачињава Хигијенско-епидемиолошка служба, Дому здравља је испоручено 800 доза вакцине за оне категорије становништва које имају право на бесплатну вакцинацију (све дозе вакцине су утрошене). Индикације за бесплатну вакцинацију против грипе нису се мијењале ни у 2024. години (пацијенти са кардиохируршким инетрвенцијама на срцу, обољели од диабетеса, инсулин овисни, лица која болују од мултипле склерозе и мишићне дистрофије, дјеца обољела од цистичне фиброзе, дјеца лијечена од реуматске грознице са промјенама на срцу, лица која су завршила са примјеном хемотерапије и тренутно немају клиничких знакова болести, бубрежна инсуфицијенција, радници на одјељењима интензивне његе и Инфективној клиници.

Средства за набавку вакцине против грипа, за оне грађане који имају право на бесплатну вакцинацију, обезбиједила је Влада Републике Српске.

У 2024. години, ЈЗУ „Дом здравља“ Градишка набавила је 500 комерцијалних доза вакцине против грипа, из властитих средстава, од чега је утрошено 480 доза.

**Кретање заразних и хроничних незаразних болести**

Праћење кретања заразних и незаразних болести представља један од најважнијих индикатора здравственог стања становништва.

**Заразне болести**

У току 2024. године Хигијенско-епидемиолошка служба Дома здравља Градишка запримила је 143 пријавe заразних болести. Број обоољелих од заразних болести свакако је већи од приказаног, с једне стране што и даље постоји проблем око пријављивања заразних болести, а с друге стране што све заразне болести не подлијежу обавезном пријављивању према Закону о заштити становништва од заразних болести. Постоје и заразне болести са лаком клиничком сликом, па се такви пацијенти и не јављају љекару. Када говоримо о АРИ (акутне респираторне инфекције) и ИЛИ (обољење слично грипи) инфекцијама, надзор је почео у 40. недјељи 2024. године и трајаће до 20. недјеље 2025. године.

У прва три мјесеца надзора, укупно су пријављена 1053 случаја оболијевања од ИЛИ инфекција и 2768 случајева оболијевања од АРИ инфекција, што је у поређењу са истим периодом прошле године мањи број пријављених. Надзор над респираторним инфекцијама наставља се у 2025. години и највећи број обољелих као и сваке године, углавном се региструје у фебруару.

**Кретање заразних болести на подручју града у 2024. години**

|  |  |
| --- | --- |
| **Болести** | **Број обољелих** |
| 1. ТBC | 4 |
| 2. Varicella | 59 |
| 3.Моrbili | 1 |
| 4. Hepatitis B | 5 |
| 5. Salmonellosis | 14 |
| 6. HCV | 2 |
| 7. I.mononucleosis | 16 |
| 8. Herpes zoster | 8 |
| 9. Morbus Lyme | 2 |
| 10. Legionellosis | 2 |
| 11. Enterocollitis | 5 |
| 12. Rotavirus | 4 |
| 13. Bartollenosis | 2 |
| 14. Ascariasis | 1 |
| 15. Gastroeneteritis | 2 |
| 16. Urosepsis | 1 |
| 17. Influenza | 5 |
| 18. Ascariasis | 1 |
| 19. Pertusis | 1 |
| 20. Hepatitis E | 1 |
| 21. Clostridium dificille | 4 |
| 22. Covid | 3 |

**Незаразне болести**

Кретање најучесталијих незаразних болести приказано је на основу података добијених из амбуланти породичне медицине. Треба споменути да подаци укључују прве и контролне прегледе у 2024. години. Евиденција се води кроз десету међународну ревизију „Основне међународне класификације болести“ СЗО. У табели испод ће бити приказане најучесталије незаразне болести кроз амбуланте породичне медицине.

**Кретање најучесталијих незаразних болести у 2024. години**

|  |  |
| --- | --- |
| **Болести** | **Први и контролни прегледи** |
| 1. Малигнитети | 7727 |
| 2. Шећерна болест | 16249 |
| 3. Хипертензија | 26124 |
| 4. Шизофренија | 100 |
| 5. Депресија | 1808 |
| 6. Астма | 1471 |
| 7. ХОБП | 2386 |
| 8. Мождани удар | 500 |
| 9. Трудноћа,пород | 2500 |
| 10.Повреде | 8249 |
| 11.Болести ока | 4709 |
| 12.Болести мишићно коштаног система | 15647 |

Из табеле се може видјети да је хипертензија најчешћи разлог јављања породичном љекару. На другом мјесту је диабетес, а потом болести мишићно коштаног система. Иако трудноћа није болест, сврстана је у ову табелу јер се води кроз шифрарник „Основне међународне класификације болести“.

Анализом кретања заразних болести посљедњих година, може се рећи да су заразне болести и даље значајне из неколико разлога и још увијек представљају проблем. За поједине заразне болести још увијек нема ни адекватне терапије, а ни адекватних превентивних мјера. Постојеће превентивне мјере, не користе се свуда на задовољавајући начин. Посљедњих година присутни су проблеми с вакцинацијом, што је доводило до избијања епидемија, вакцинама превентабилних болести.

Снабдијевање становништва хигијенски исправном водом довело је до смањења учесталости цријевних инфекција. Запажена је значајна резистенција микроорганизама на антимикробна средста, али и промјене у самом инфективном агенсу, што представља велики проблем. Све више је обољелих од малигних неоплазми које их уводе у стање имунодефицијенције, па су далеко склонији инфекцијама. Дошло је до значајних измјена у понашању људи (пирсинг, тетоваже), што повећава ризик од крвљу преносивих инфекција. Данас је присутна велика покретљивост популације, тако да долази до уношења заразе у подручја гдје је није било. Посљедњих неколико година дошло је до појаве нових заразних болести као што су: Ебола, САРС, Грозница Западног Нила, што се може очекивати и у будућности.

Када се говори о незаразним болестима као што су рак, диабетес, хипертензија итд., измјенама у стилу живљења (пушење, конзумирање алкохола, недостатак физичке активности) и бројним другим факторима, посљедњих деценија, дошло је до значајног повећања оболијевања од истих. Овде треба споменути да се већина ових обољења може успјешно превенирати, али исто тако друштво у цјелини, не ради довољно на превенцији.

**Заштита од бјесноће**

У току 2024. године у Хигијенско-епидемиолошку службу упућено је 85 пацијената на антирабичну обраду, након озљеда које су нанијеле сљедеће животиње:

* пси - 77 пацијената
* мачке - 18 пацијената

Од наведеног броја, 17 пацијената је упућено на Инфективну клинику УКЦ Бања Лука, ради спровођења специфичне заштите тј. вакцинације против бјесноће. Радило се о пацијентима који су озлијеђени од непознатих животиња које нису могле бити подвргнуте десетодневном ветеринарском надзору. Инфектолог на клиници поставља индикацију за започињање вакцинације тј.пацијент прима прву дозу вакцине на клиници, док се остале 4 дозе примају у Хигијенско-епидемиолошкој служби Дома здравља. Код једне животиње, пса, рађена је ТФА мозга и налаз је негативан.

**Закључак**

На основу приказаних података може се закључити да је хигијенско-епидемиолошка ситуација у току 2024. године била неповољна са одређеним ризицима за њено погоршање, али уз даље провођење мјера из Програма превентивних активности, Програма мјера за спречавање, сузбијање, елиминацију и ерадикацију заразних болести и учешће осталих субјеката на отклањању наведених недостатака, у наредној години може се очекивати повољнија епидемиолошка ситуација.

**Приједлози**

1. Досљедно проводити све активности из Програма мјера за спречавање,

сузбијање, елиминацију и ерадикацију заразних болести.

1. Потребно је наставити са активностима око побољшања водоснабдијевања и диспозиције отпадних материја.
2. Наставити са активностима на систематском сузбијању паразитоза и глодара у складу са Законом о заштити становништва од заразних болести и закључцима Скупштине града о систематској дератизацији.
3. Одржавати надзор над водним објектима. Наставити са реализацијом пројекта проширења водоводне мреже градског водовода и даљим активностима око нових прикључивања домаћинстава.
4. И даље проводити ДД мјере контејнера и пунктова за прикупљање чврстог отпада. Преко одговарајућих органа систематски сузбијати неконтролисано паљење и бацање смећа на недозвољеним мјестима, а привредне субјекте који својом дјелатношћу стварају веће количине отпадних материја, обавезивати на одговарајуће одлагање и боље одржавање хигијене околине објеката. Проводити различите активности на подизању свијести грађана о значају и предностима селекције чврстог отпада, одлагањем у одговарајуће намјенске контејнере.
5. Наставити одржавање хигијене јавних површина и простора и санкционисати субјекте који својим активностима врше онечишћење, узурпације и друге злоупотребе јавних мјеста и површина.
6. Наставити са досљедним провођењем надзора над производњом и продајом животних намирница и воде по важећим прописима.
7. Наставити са континуираним третманом паса и мачака луталица, те тражити рјешења за њихово дефинитивно збрињавање. И даље проводити одговарајуће мјере на сузбијању бјесноће код дивљих животиња.
8. Радити на промоцији здравих стилова живота, обезбиједити ученицима информације о штетним посљедицама пушења, алкохола, недовољне физичке активности, кроз разне видове едукација (радионице, предавања, интерактивне дискусије...).
9. Радити на промоцији вакцинације.
10. Радити на едукацији ученика о полно преносивим болестима, о вршњачком насиљу.

ОБРАЂИВАЧ: ПРЕДЛАГАЧ:

Одјељење за привреду

и друштвене дјелатности Градоначелник

в.д. Начелника одјељења Зоран Аџић

Славко Мекињић